Torsdag bliver en af ugens pæneste dage, hvor der bliver mulighed at nyde solen mange steder - endda i reel sommervarme, idet termometrene kan svinge sig op til en mulig sommerdag. Det eneste sted i landet, hvor torsdagen bliver lidt mere grumset, er i Nordjylland. Her vil man få en mere grå dag end resten af landet med risiko for enkelte byger. Dermed bliver torsdag en dag med forskelle over landet, hvor det pæneste sommervejr findes over de sydlige og østlige egne. Byger fra morgenstunden Dagen er startet med mest sol mod sydvest samt på Bornholm, hvor solen skinner fra en skyfri himmel. Andre steder er torsdagen lagt fra land med byger. En linje af byger er i skrivende stund ved at passere Nordjylland og Midtjylland. Bygerne forventes at have passeret indenfor de næste par timer. Ellers bliver det en formiddag, hvor solen vinder mere og mere plads i mellem skyerne, og hvor mange kan se frem til nogen eller en del sol. Temperaturen i formiddagstimerne kommer op mellem 20 og 23 grader. Chance for en sommerdag I eftermiddag fortsætter sommervejret over de sydlige og østlige landsdele med nogen eller en del sol. Med 21 til 25 graders varme og svage vindforhold er det en ganske hæderlig sommerdag, som er i vente. Skulle det ske, at temperaturen rammer 25 grader eller derover, vil torsdag blive årets 36. sommerdag. Sandsynligheden er størst over de sydøstlige egne, hvor torsdagen ventes at blive varmest. Her kan temperaturen komme op omkring 25 grader i eftermiddag. I det nordlige Danmark bliver det en mere grå affære med enkelte byger. Men alt i alt forventes en tørvejrsdag til store dele af landet. I aften fortsætter det pæne vejr med god plads til aftensol og flere skyer i Nordjylland. Temperaturen falder i aftentimerne til mellem 16 og 20 grader.

Opsummering:
Med op til 25 grader er der mulighed for, at torsdag kan blive den 36. meteorologiske sommerdag i år.